=== I reserve ===
''Mary Rose'' blev holdt i reserve i 1522-45. Det kalfatredes endnu en gang og blev i sommeren 1527 repareret i en nyanlagt dok ved Portsmouth. Også dets [[storbåd]] blev repareret. Der eksisterer næsten ingen dokumentation for, hvad der blev foretaget med skibet mellem 1528 og 1539. Et dokument skrevet af [[Thomas Cromwell]] i 1536 angiver, at ''Mary Rose'' og seks andre skibe "gjordes nye" (''were made new'') i den periode, hvor han tjente kong Henrik, men det er uklart, hvad denne formulering dækker over. Et dokument fra januar 1536 forfattet af en anonym tjenestemand anfører, at ''Mary Rose'' og nogle andre skibe blev "nygjort". En moderne datering af dele af skibet bekræfter, at betydelige reparationer er foretaget i 1535 eller 1536. I så fald er det tidsmæssigt faldet sammen med den kontroversielle beslutning om at [[opløsningen af Englands klostre|opløse de engelske klostre]], der gav et betragteligt finansielt tilskud til kronen.<ref>Marsden (2003), s. 15–16.</ref> Det vides derimod ikke, hvad reparationerne omfattede, og heller ikke hvor omfattende de var. Mange forskere, herunder [[Margaret Rule]], som var ansvarlig for det arkæologiske arbejde under bjergningen, gik ud fra, at skibet ændredes fra klink- til kravelbygget, og at det først var i 1536, at skibet fik den udformning, det havde, da det sank. Marinarkæologen Peter Marsden har senere hævdet, at ''Mary Rose'' formentlig først var bygget med en afrundet agterstavn snarere end et fladt agterspejl og endvidere uden kanonporte på batteridækket.<ref>Marsden (2003), s. 142. Marsden giver flere eksempler på forfattere, som mener, at skibet gennemgik større forandringer omkring 1536, se herom s. 16.</ref>
Historie Arkæologi